Վարշաւիոյ մէջ 11-22 Սեպտեմբեր 2017-ին, տեղի ունեցան Եւրոպայի Անվտանգութեան ու Համագործակցութեան կազմակերպութեան (ԵԱՀԿ – OSCE) շրջանակին մէջ գործող մարդկային չափանիշերու իրականացման համաժողովի (HDIM)ի համագումարին հանդիպումները, HDIM կը համարուի Եւրոպայի Մարդկային Իրաւունքներու մեծագոյն համաժողովը: Համաժողովի տարեկան այս համագումարի քննարկումներուն շրջագիծին մէջ, ՀՅԴ Եւրոպայի Հայ Դատի գրասենեակը` գլխաւորութեամբ Գասպար Կարապետեանի, Եւրոպական խորհրդարանի կապերու ներկայացուցիչ Հեղինէ Էվինեանի, համագործակցութեամբ Լեհաստանի Հայ Դատի Յանձնախումբին, Վարշաւիոյ OSCE-ի կեդրոնին մէջ Հայ Դատի պատուիրակութիւնը քարոզչական լայնածաւալ աշխատանք տարաւ` արծարծելու ու քննարկելու արցախահայութեան մարդկային իրաւունքներու հարցը, արցախեան հակամարտութեան ներկայ վիճակը եւ Ատրպէյճանի հակահայ արշաւին ուղղութիւնները: 20 Սեպտեմբեր 2017-ին համագումարի հանդիպումներուն` Հ. Էվինեան իր ելոյթին ընթացքին ներկայացնելով արցախահայութեան մարդկային իրաւունքները շեշտեց. «Չլուծուած հակամարտութիւնը կարելի չէ արդարացնել ատրպէյճանական իշխանութիւններուն կողմէ Արցախի ժողովուրդին պարտադրուած քաղաքական, տնտեսական եւ ընկերային մեկուսացումով: Հիմնական իրաւունքները նոյնն են բոլորին համար եւ կախեալ չեն երկրին կարգավիճակէն»: HDIMի հանդիպումներու յայտագիրին ընթացքին արցախահայութեան իրաւունքներու պաշտպանութեան շրջագիծին մէջ, Հայ Դատի Յանձնախումբի անդամները ԵԱՀԿի անդամ պետութիւններու պատուիրակութիւններու ներկայացուցիչներուն հետ հանդիպումներ, խորհրդակցութիւններ ունեցան ու լուսաբանեցին Արցախի հակամարտութեան հիմնահարցը, արցախահայութեան պահանջատիրութիւնը: